วันเดียวกัน น.พ.เสรี ตู้จินดา อธิบดีกรมการแพทย์ รศ.น.พ.ทวี โชติพิทยสุนนท์ ผู้ทรงคุณวุฒิพิเศษ ระดับ  11  ประจำกระทรวงสาธารณสุข พร้อมด้วย พ.ญ.สุรภี เรืองสุวรรณ ผอ.สถาบันสุขภาพเด็กแห่งชาติ เดินทางมาเยี่ยมดูอาการเด็กชายฝาแฝดจาก จ.สุพรรณบุรี และเด็กชายวัย  7  ขวบ จาก จ.นนทบุรี ซึ่งป่วยเป็นโรคไข้หวัดนก ที่ศูนย์รับผู้ป่วยติดเชื้อรุนแรง สถาบันสุขภาพเด็กแห่งชาติ จากนั้น น.พ.เสรีเปิดเผยว่า อาการของแฝดผู้พี่ตอนนี้ไม่มีไข้ แต่ไอบ้างเล็กน้อย ไม่เกินวันที่  28  ม.ค.นี้ จะวินิจฉัยขั้นสุดท้ายว่าเป็นไข้หวัดนกหรือไม่ เท่าที่ดูอาการไม่น่าจะมีอะไร ส่วนแฝดน้องอาการยังทรงตัวอยู่ มีปัญหาโรคแทรกซ้อนขึ้นมา ทั้งๆ ที่ได้ให้ยาควบคุมการติดเชื้อแล้ว ยังไม่พ้นขีดอันตราย แต่จะรอดหรือไม่เป็นอีกเรื่อง ส่วนคนไข้ใหม่ที่เข้ามาเมื่อบ่ายวันที่  24  ม.ค. จาก จ.นนทบุรี มีอาการปอดบวม แต่ยังไม่ทราบผลแล็บจึงไม่สามารถบอกได้ว่าเป็นโรคไข้หวัดนกหรือไม่